### ELEMENTI I KRITERIJI VREDNOVANJA I OCJENJIVANJA U NASTAVI TEHNIČKE KULTURE

Tehnička kultura je nastavni predmet u kojem se stječu opća tehničko-tehnološka znanja i razvijaju umijeća primjene ukupno stečenih znanja iz različitih nastavnih predmeta i područja. Pri tome se razvija djelatna sposobnost, radni odgoj i odgovornost učenika. Cilj je nastave tehničke kulture izgraditi djelatni, poduzetnički i stvaralački tehničko-tehnološki način mišljenja te osposobiti učenike za prepoznavanje i korištenje tehničkih tvorevina životnog okružja.

U nastavnome predmetu Tehnička kultura vrednovanje odražava ostvarenje ciljeva učenja i poučavanja. Vrednovanje podrazumijeva sustavno prikupljanje podataka o napredovanju učenika tijekom učenja i poučavanja, a ostvaruje se praćenjem, provjeravanjem i ocjenjivanjem. Ono uključuje i samoprocjenu učenika o osobnom napretku tijekom procesa učenja i poučavanja. Cilj i svrha vrednovanja prije svega je unapređenje procesa učenja i napredovanja učenika te je sastavni dio planiranja učenja i poučavanja.

#### *Elementi vrednovanja u nastavnome predmetu Tehnička kultura*

* **USVOJENOST ZNANJA**
	1. memorira sadržaje
	2. razumije memorirane sadržaje
	3. primjenjuje sadržaje u životnom okruženju
	4. analizira sadržaje
	5. prosuđuje korisnost i ispravnost sadržaja
	6. stvara nove vrijednosti

* ***VJEŽBE I PRAKTIČAN RAD***
	1. oponaša druge
	2. rukuje priborom, opremom, alatima, aparatima i strojevima (loše, dobro, izvrsno)
	3. točan i precizan u praktičnom radu
	4. objedinjuje više dijelova u cjelinu
	5. samostalno izrađuje zadani cilj praktične vježbe

* ***SAMOSTALNOST I ODGOVORNOST***
	1. otvoren je za primanje novih sadržaja
	2. reagira na poticaje
	3. vrednuje svoj rad i rad drugih
	4. ima organizacijske potencijale
	5. donosi valjane zaključke o sadržaju novog gradiva

#### *Metode vrednovanja u nastavnome predmetu Tehnička kultura*

Vrednovanje za učenje i vrednovanje kao učenje provodi se prikupljanjem podataka o učenikovu radu i postignućima (ciljana pitanja, rad u skupini, domaće zadaće, kratke pisane provjere, prezentacije...) i kritičkim osvrtom učenika i učitelja na proces učenja i poučavanja. Učenika se skupnim raspravama na satu i individualnim konzultacijama potiče na samovrednovanje postignuća i planiranje učenja. Ti oblici vrednovanja iskazuju se opisno i služe kao jasna povratna informacija učeniku i roditelju o razini usvojenosti ishoda u odnosu na očekivanja. Učitelji imaju autonomiju i odgovornost izabrati najprikladnije metode i tehnike vrednovanja unutar pojedinih pristupa vrednovanju.

#### *Vrednovanje za učenje*

Vrednovanje za učenje odvija se tijekom učenja i poučavanja. Vrednovanje za učenje proces je prikupljanja informacija o procesu učenja i poučavanja te interpretacija prikupljenih informacija. Odvija se tijekom učenja i poučavanja i ne rezultira ocjenom**.** Važno je provoditi vrednovanje za učenje jer ono stavlja naglasak na sam proces učenja, pomaže učenicima unaprijediti svoje učenje, a učiteljima svoje poučavanje.Vrednovanje za učenje podrazumijeva uključivanje povratne informacije tijekom procesa učenja i poučavanja kojom će se usmjeriti učenike i potaknuti njihovo napredovanje u učenju.Povratna informacija tako postaje središnji dio vrednovanja za učenje jer učeniku omogućuje preuzimanje odgovornosti nad vlastitim učenjem. Učitelj daje učenicima jasne povratne informacije o procesu učenja, odnosno o tome gdje se učenici nalaze na svom putu do ostvarenosti odgojno-obrazovnih ishoda, koliko su učinkovite njihove strategije učenja i kako bi ih mogli unaprijediti radi ostvarivanja odgojno-obrazovnih ishoda. Istovremeno, učitelj samonadgleda svoj rad i svoje metode poučavanja.

#### *Vrednovanje kao učenje*

Vrednovanje kao učenje temelji se na ideji da učenici vrednovanjem uče. Ono podrazumijeva aktivno uključivanje učenika u proces vrednovanja uz podršku učitelja kako bi se maksimalno poticao razvoj učenikova samostalnog i samoreguliranog pristupa učenju. Kad se učenici i sami uključe u proces vrednovanja, on će im vjerojatno biti manje stresan i rizičan. Vrednovanje kao učenje jest oblik partnerstva učenika i učitelja u kojemu je učenik aktivan i odgovaran nositelj vlastitoga učenja i vrednovanja, a učitelj stvara uvjete za učenje i prema potrebi ga usmjerava. Učitelj pomaže učeniku razumjeti kriterije za samovrednovanje, vodi proces samorefleksije i pomaže pri donošenju odluke kako unaprijediti učenje. S obzirom na svrhu ove vrste vrednovanja, povratnu informaciju kod vrednovanja kao učenja daju učenik, drugi učenici, a u manjoj mjeri i učitelj..

#### *Vrednovanje naučenoga*

Rezultira brojčanom ocjenom, a ostvarenost se ishoda provjerava usmenim ispitivanjem, pisanim provjerama te izradom praktičnih radova i vježbi.

U okviru predmeta Tehnička kultura vrednuju se slijedeći elementi: ***Usvojenost znanja***

***Vježbe i praktičan rad***

***Samostalnost i odgovornost***

 U okviru predmeta Tehnička kultura vrednuju se slijedeći elementi :

|  |
| --- |
| **Usvojenost znanja (prva rubrika)**  |
| **Ocjena**  | **Kriterij**  |
| **odličan (5)**  | * probleme rješava samostalno, modificirajući poznate strategije ili kreirajući nove, gotovo uvijek točno, rado prihvaća savjete za poboljšanje kvalitete svoga rada
* aktivan je na satu, sudjeluje u obradi novih nastavnih sadržaja, daje primjedbe i vlastite primjere
* odabire postupke koji najviše odgovaraju postavljenom zadatku i primjenjuje ih bez greške i primjerenom brzinom - poznate ideje i koncepte primjenjuje u novim situacijama
* svoje postupke i ideje može objasniti jasno, precizno i sa sigurnošću, pri tom upotrebljava odgovarajuću terminologiju i simbole - temeljit, pedantan i savjestan, brine o vlastitom znanju i uspjehu
* samostalno se služi dodatnim izvorima (Internet)

 Pisani ispit 90% - 100% riješenih zadataka.  |
| **vrlo dobar (4)**  | * probleme rješava uglavnom samostalno, birajući najbolje strategije i uglavnom točno
* poznate ideje i koncepte uspješno primjenjuje u poznatim situacijama
* svoje postupke i ideje može objasniti s nešto jasnoće i preciznosti, koristeći odgovarajućom terminologijom - aktivan je na satu, sudjeluje u obradi novih nastavnih sadržaja
* prihvaća nastavnikove savjete za poboljšanje kvalitete svoga rada
* samostalno se služi dodatnim izvorima ( Internet)

 Pisani ispit 75% - 89% riješenih zadataka   |
| **dobar (3)**  | * probleme rješava uz ograničenu pomoć, često točno.
* sporiji je u rješavanju zadataka
* za postupke koje primjenjuje daje odgovarajuća, ali nepotpuna i nesigurna objašnjenja, rijetko koristeći odgovarajuću terminologiju
* nove ideje i koncepte prihvaća uz teškoće, ali ih uspijeva kasnije primijeniti u poznatim situacijama - teže povezuje sadržaje unutar predmeta
* na satima je aktivnost promjenjiva
* ne koristi se drugim izvorima znanja

 Pisani ispit 55% - 74% riješenih zadataka   |
| **dovoljan (2)**  | * probleme rješava uz veću pomoć, rijetko točno
* u stanju je riješiti tek osnovne zadatke, često griješi, ne uočava pogreške
* spor je u rješavanju zadataka i traži stalnu učiteljevu pomoć
* za postupke koje primjenjuje daje tek djelomično točna, nepotpuna i nesigurna objašnjenja, ne koristeći odgovarajuću terminologiju
* nove ideje i koncepte prihvaća uz teškoće i može ih primijeniti tek na najjednostavnijim primjerima
* ne koristi se drugim izvorima znanja

 Pisani ispit 40% - 54% riješenih zadataka   |
| **nedovoljan (1)**  | -probleme nije u stanju riješiti usprkos pomoći -ne može riješiti ni najosnovnije zadatke -postupke koje primjenjuje ne razumije i ne zna objasniti -na satima je pasivan i nezainteresiran  Pisani ispit 0% - 39% riješenih zadataka  |

**Vježbe i praktičan rad (druga rubrika)**

|  |  |  |  |  |  |
| --- | --- | --- | --- | --- | --- |
| Ocjena  | **odličan (5)**  | **vrlo dobar (4)**  | **dobar (3)**  | **dovoljan (2)**  | **nedovoljan (1)**  |
| **Kriterij**  | -u radu je koncentriran, uredan i marljiv, lako i s razumijevanjem usvaja nove sadržaje -samostalno i precizno izrađuje zadanu vježbu -aktivno se uključuje u rad davanjem ideja i postavljanjem pitanja -praktičan rad rješava primjerenom brzinom i uspijeva riješiti gotovo sve zadatke -rado pomaže drugima -pedantan i organiziran pri radu -rado prihvaća savjete za poboljšanje kvalitete svoga rada -uočava i ispravlja vlastite pogreške  | -u radu je koncentriran i marljiv -samostalno i na vrijeme izrađuje zadanu vježbu -s razumijevanjem usvaja nove sadržaje -povremeno se uključuje u rad davanjem ideja i postavljanjem pitanja -rado prihvaća savjete za poboljšanje kvalitete svoga rada -ispravlja vlastite pogreške  | -uglavnom marljivo radi na satu -ako ne razumije, traži pomoć -teže i neprecizno odrađuje zadane zadatke -ne uočava pogreške  | -uz poticaj radi na satu -zadatke rješava uz pomoć, traži stalnu pomoć drugih učenika -često griješi i ne uočava pogreške -radno mjesto nije uredno  | -na satu ne radi i ne sudjeluje u izradi, pasivan i nezainteresiran -ometa druge u radu, ne poštuje dogovorena pravila, omalovažava druge, ometa nastavu -nema napisane zadaće -ne usvaja savjete i pomoć učitelja  |

**Samostalnost i odgovornost (treća rubrika)**

|  |  |  |  |  |  |
| --- | --- | --- | --- | --- | --- |
| Ocjena  | **odličan (5)**  | **vrlo dobar (4)**  | **dobar (3)**  | **dovoljan (2)**  | **nedovoljan (1)**  |
| **Kriterij**  | -vrlo aktivan za vrijeme nastave -pedantan i uredan -pomaže drugima u radu -bilježnica je potpuna i uredna s točno napisanim zadaćama. -na sat dolazi pripremljen te nosi potreban pribor  | -aktivan za vrijeme nastave -pedantan i uredan -bilježnica je potpuna i uredna s točno napisanim zadaćama -na sat dolazi pripremljen te nosi potreban pribor  | -ne zainteresiran i nesamostalan u radu -često griješi -bilježnica je uglavnom potpuna i uredna s točno napisanim zadaćama  | -pasivan za vrijeme rada -ne prihvaća pomoć -često griješi -bilježnica je uglavnom potpuna i uredna s napisanim zadaćama -na sat nosi potreban pribor   | -pri radu ometa druge -ne izvršava radne zadatke -nije izradio ni minimum zadanih zadataka -ne piše u bilježnicu, često ju nema i bilježnica je neuredna i nepotpuna -na sat dolazi nepripremljen i bez potrebnog pribora  |